Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως, για πέμπτη φορά, του κανονισμού (ΕΚ) αριθ. 850/98 της 30ής Μαρτίου 1998 για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 30 Μαρτίου 1998, το Συμβούλιο Υπουργών εξέδωσε τον κανονισμό (ΕΚ) αριθ. 850/98 για τη διατήρηση των αλιευτικών πόρων μέσω των τεχνικών μέτρων προστασίας των νεαρών θαλάσσιων οργανισμών. Αφού εκδόθηκε και δημοσιεύθηκε ο ενλόφω κανονισμός του Συμβουλίου, κατέστη εμφανές ότι θα πρέπει να ενσωματωθούν σε αυτόν ορισμένα στοιχεία και εξελίξεις που υπέπεσαν στην αντίληψη της Επιτροπής :

α) χρειάζεται να θεσπιστούν διατάξεις για την εφαρμογή λεπτομερών κανόνων για διαχωριστικές τράτες ή σχάρες διαλογής στην αλιεία γαρίδας·

β) πρόσφατες επιστημονικές γνωματεύσεις δείχνουν ότι απαιτείται η παύση της αλιείας αμμόχελων ανοικτά της βορειανατολικής ακτής της Αγγλίας και της ανατολικής ακτής της Σκωτίας·

γ) χρειάζεται να γίνει εκ νέου περιγραφή των προϋποθέσεων για το εφαρμοστέο των εθνικών μέτρων, επειδή η σημερινή περιγραφή ως προς ορισμένες πτυχές είναι ασαφής·

δ) χρειάζεται να αναθεωρηθούν ή καθιερωθούν ελάχιστα μεγέθη για ορισμένα δίθυρα μαλάκια και μαλακόστρακα.

Με την παρούσα πρόταση κανονισμού του Συμβουλίου επιχειρείται η ενσωμάτωση των αλλαγών αυτών με την τροποποίηση του κανονισμού (ΕΚ) αριθ. 850/98.

1999/0255 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

περί τροποποιήσεως, για πέμπτη φορά, του κανονισμού (ΕΚ) αριθ. 850/98 της 30ής Μαρτίου 1998 για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [1],

[1] ΕΕ C , σ. .

τη γνώμη του Ευρωπαϊκού Κοινοβουλίου [2],

[2] ΕΕ C , σ. .

τη γνώμη της Οικονομικής και Κοινωνικής Επιτροπής [3],

[3] ΕΕ C , σ. .

Εκτιμώντας τα εξής:

(1) Λόγω γεωγραφικών και εποχιακών ιδιαιτεροτήτων, είναι σκόπιμο να θεσπιστούν από τα κράτη μέλη λεπτομερείς κανόνες για διαχωριστικές τράτες ή δίχτυα με σχάρα διαλογής προς χρησιμοποίηση στην αλιεία γαρίδας, για αλιευτικά σκάφη που φέρουν τη σημαία του κράτους· ως εκ τούτου χρειάζεται να τροποποιηθεί το άρθρο 25.

(2) Πρόσφατες επιστημονικές γνωματεύσεις δείχνουν ότι απαιτείται η παύση της αλιείας αμμοχελιών ανοικτά της βορειανατολικής ακτής της Αγγλίας και της ανατολικής ακτής της Σκωτίας· ως εκ τούτου, χρειάζεται να καθοριστεί η σχετική περιοχή.

(3) Δεν είναι εντελώς σαφείς οι επακριβείς λεπτομέρειες για το εφαρμοστέο του άρθρου 46, όπως έχει συνταχθεί στη σημερινή του μορφή· ως εκ τούτου, χρειάζεται να επαναδιατυπωθεί το άρθρο 46 για να βελτιωθεί η σαφήνεια.

(4) Χρειάζεται να αναθεωρηθούν ή καθιερωθούν ελάχιστα μεγέθη για ορισμένα δίθυρα μαλάκια και μαλακόστρακα.

(5) Ως εκ τούτου πρέπει να τροποποιηθεί ο κανονισμός (ΕΚ) αριθ. 850/98.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 850/98 τροποποιείται ως εξής:

1. Στο άρθρο 25, η παράγραφος 2 αντικαθίσταται από τα ακόλουθα:

"2. Για την αλιεία σταχτογαρίδας και γαρίδας Pandalus montagui χρησιμοποιείται διαχωριστική τράτα ή δίχτυ με σχάρα διαλογής. Η διάταξη αυτή εφαρμόζεται μόνο σε δίχτυα που σύρουν αλιευτικά σκάφη. Τα κράτη μέλη θεσπίζουν αναλυτικούς κανόνες για την εφαρμογή της διάταξης αυτής σύμφωνα με τις διατάξεις του άρθρου 46. Οι εν λόγω κανόνες κοινοποιούνται στην Επιτροπή το αργότερο έως τις 30 Ιουνίου 2002."

2. Μετά το άρθρο 29 παρεμβάλλεται νέο άρθρο 29α:

"Άρθρο 29α

Περιορισμοί σχετικά με την αλιεία αμμόχελων

1. Κατά τα έτη 2000, 2001 και 2002, απαγορεύεται η εκφόρτωση ή διατήρηση επί του σκάφους αμμόχελων που έχουν αλιευθεί εντός γεωγραφικής περιοχής οριοθετούμενης από την ανατολική ακτή της Αγγλίας και της Σκωτίας και γραμμή που συνδέει διαδοχικώς τις ακόλουθες συντεταγμένες:

- ανατολική ακτή της Αγγλίας στο γεωγραφικό πλάτος 55° 30' Β,

- γεωγραφικό πλάτος 55° 30' Β, γεωγραφικό μήκος 0° 00',

- γεωγραφικό πλάτος 56° 00' Β, γεωγραφικό μήκος 0° 00',

- γεωγραφικό πλάτος 56° 00' Β, γεωγραφικό μήκος 1° 00' Α,

- γεωγραφικό πλάτος 58° 00' Β, γεωγραφικό μήκος 1° 00' Α,

- γεωγραφικό πλάτος 58° 00' Β, γεωγραφικό μήκος 2° 00' Δ,

- ανατολική ακτή της Σκωτίας σε γεωγραφικό μήκος 0° 00' Δ.

2. Πριν από την 1η Μαρτίου 2001 και εκ νέου πριν από την 1η Μαρτίου 2002, η Επιτροπή υποβάλλει έκθεση προς το Συμβούλιο με αντικείμενο τα αποτελέσματα της διάταξης της παραγράφου 1. Με βάση τις εν λόγω εκθέσεις, η Επιτροπή μπορεί να προτείνει κατάλληλες τροποποιήσεις στoυς ανωτέρω αναφερόμενους όρους."

3. Στο άρθρο 46 παράγραφος 1, η φράση "υπό την προϋπόθεση ότι τα εν λόγω μέτρα εφαρμόζονται αποκλειστικά για τους αλιείς του συγκεκριμένου κράτους μέλους" αντικαθίσταται από το ακόλουθο κείμενο:

"υπό την προϋπόθεση ότι τα εν λόγω μέτρα εφαρμόζονται αποκλειστικά για τους αλιείς του συγκεκριμένου κράτους μέλους ή για τα αλιευτικά σκάφη που φέρουν τη σημαία του οικείου κράτους μέλους ή οποιαδήποτε αλιευτική μέθοδο την οποία έχει επιτρέψει το οικείο κράτος μέλος".

4. Στο Παράρτημα XII, επέρχονται οι εξής αλλαγές:

- "Κυδώνι (Venerupis pullastra) 40 mm", αντικαθίσταται από "Κυδώνι (Venerupis pullastra) 38 mm".

- "Γυαλιστερή (Callista chione) 5 cm", αντικαθίσταται από "Γυαλιστερή (Callista chione) 6 cm"

- "Σωλήνας (Ensis spp., Pharus legumen) 10 cm", αντικαθίσταται από "Σωλήνας (Ensis siliqua) 10 cm"

- νέα προσθήκη: "Σαμάρι (Pharus legumen) 65 mm"

- νέα προσθήκη: "Κόκκινη γαρίδα (Parapenaeus longirostris) 24 mm (μήκος οστράκου)".

Άρθρο 2

Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος